卡爾十六世古斯塔夫

卡爾十六世·古斯塔夫（Carl XVI Gustaf，1946年4月30號—），全名卡爾·古斯塔夫·福爾克·休伯圖斯（英文：Carl Gustaf Folke Hubertus），係當今瑞典國王，1973年上任做到依家。佢同時亦係瑞典史上做得最耐嘅國王，而響全世界就僅次於英女皇伊利沙伯二世同埋丹麥女王瑪嘉烈二世。

早年
卡爾同佢屋企人嘅合照，前排由左至右係阿媽、二家姐貝爾吉塔公主、四家姐克里斯蒂娜公主、三家姐德茜維公主，後排就係老豆同大家姐瑪嘉烈塔公主
卡爾十六世1946年響哈加宮（原本叫王后樓）出世，係西博藤公爵古斯塔夫·阿道夫親王同施比拉公主最細嘅細路（同時亦係獨仔）、古斯塔夫阿道夫（嗰時係瑞典王儲）嘅長孫，上有四個家姐。響佢出世兩個月後，就到皇家教堂受洗。
因為個時瑞典國王係傳男不傳女，所以佢一出世就係瑞典王位嘅第四繼承人。同時，佢響無耐亦授予賈姆特蘭公爵呢個銜頭。
本身預計係由佢老豆西博藤公爵古斯塔夫·阿道夫親王繼承王位，之後先傳到卡爾。點知，西博藤公爵響1947年1月死於哥本哈根機場空難。由於佢老豆本身係大仔，係預定王位繼承人；但佢早死，而卡爾又太細個，唔可以勝任呢個位，就引發一系列嘅王位繼承爭議。當時，佢兩位叔叔都因為同平民結婚而放棄王室成員身份，所以最有聲望可以成為繼承人嘅係佢三叔伯達爾親王。但隨住爺爺古斯塔夫六世一直都冇立伯達爾做王儲，即係表示一定會傳畀大個咗後嘅卡爾。
1950年，佢太爺古斯塔夫五世死咗，由佢爺爺古斯塔夫六世繼位，卡爾亦因為咁而升為王儲。

接受教育
1961年，卡爾響瓦薩號旁邊
佢細個嘅時光一直響皇室度過，亦響王宮入面接受教育。後嚟佢先後升讀Broms school同埋Sigtuna boarding school。
1966年，當佢高中畢業後，就到瑞典陸軍、瑞典海軍同瑞典空軍接受兩年半嘅軍事訓練。1968年，佢完成咗軍事訓練，而因此升到上尉（陸軍同空軍）同中尉（海軍）。佢亦曾經到烏普薩拉大學同斯德哥爾摩大學讀歷史、社會學、政治科學、財務權益同埋經濟學。
身為王位未來繼承人，佢接受咗好多教育，主要係法律系統、社會組織、工會、協會等等；另外佢仲會認真學習議會、政府各部嘅職能同工作方式，加埋點樣處理外交事務；佢更加響瑞典常駐聯合國代表團、瑞典國際發展代辦處、倫敦一間銀行、瑞典駐英國大使館、瑞典駐法國商會同埋Alfa Laval法國分廠做過嘢。
1970年，佢代表老國王，帶領代表團到日本大阪參加世博會。
雖然佢讀咗好多書，但佢患有讀寫障礙。呢點亦遺傳到佢嘅大女維多利亞同大仔卡爾菲臘。

國王時代
卡爾十六世響2009年
1973年9月，老國王古斯塔夫六世死咗，同日卡爾接任，成為瑞典國王，稱號係卡爾十六世·古斯塔夫。雖然佢上位個時國王依然有最高權力，但議會逐漸有權威。
1974年，瑞典議會正式改咗瑞典憲法，由國王係最高元首，改為係虛位元首；國王只不過係純粹係代表性同埋禮儀性，而最高權力就響首相到，並且首相原先要由國王任命，依家就要由議長提名；而議會嘅法案都唔使經國王批准。總之依家國王只不過係個象徵。
另外，國王亦會代表瑞典對外國國事訪問、主持瑞典國會每年嘅開會儀式等等；名義上仲係瑞典三軍嘅最高統帥，但冇權指揮，除咗真係屬於佢嘅皇家軍事參謀（His Majesty's Military Staff）；另外佢都有權任命或廢除任何一位王室成員。
佢仲會頒發每年嘅諾貝爾獎得主。第一個接受佢頒獎嘅人係江崎玲於奈。
按照原本嘅瑞典憲法，王位係傳男唔傳女，所以佢個仔卡爾菲臘當然係王位繼承人。但卡爾十六世出於性別平等，之後唔理反對聲音，要求通過憲法修正案，令到佢家姐（卡爾十六世嘅大女）維多利亞響1980年成為瑞典史上第一位女王儲。
2000年，當時有厭食症嘅維多利亞王儲響健身室識咗丹尼爾·威士特寧，之後仲拍拖。卡爾十六世知道後非常反對。但係丹尼爾肯去學嚴格嘅皇室禮儀，最終得到咗國王嘅接受。佢哋響2009年結婚，而丹尼爾亦破天荒被封為「丹尼爾親王，西約特蘭公爵」。
2019年，佢宣佈分別取消卡爾菲臘王子嗰兩個仔亞歷山大王子、加百列王子，同埋瑪德蓮公主三個仔女莉奧諾公主、尼古拉斯王子、愛卓恩公主嘅「殿下」銜頭。
2020年12月，卡爾十六世批評瑞典應對武漢肺炎嘅手法失敗。一個月後，佢宣佈會打疫苗。
阿仔卡爾·菲臘王子曾經響2020年11月對武漢肺炎檢測呈陽性；響2021年3月，佢大女維多利亞王儲同老公丹尼爾一齊確診肺炎。

屋企
内文：卡爾十六世同西維爾亞王后嘅婚禮
卡爾十六世個老婆叫西爾維亞王后（婚前名：西爾維亞·索摩拉特，英文：Silvia Sommerlath），係一位德國同巴西混血兒（老豆德國人・阿媽巴西人）。響1972年奧運會上，卡爾十六世識咗當時係一位翻譯嘅西爾維亞。國王後嚟話，當時佢哋一見面就「clicked」咗。
1976年6月19號，兩個人正式結婚。婚禮響斯德哥爾摩大教堂舉行，由時任烏普薩拉大主教奧羅夫·桑比主持。響1980年，卡爾十世六為咗畀細路有個更大嘅庭院，於是就搬咗去德羅汀漢皇宮（又叫卓寧霍姆宮）。
佢同老婆西爾維亞王后有三個仔女：
大女：維多利亞王儲（1977年7月14號 - ），全名Victoria Ingrid Alice Désirée，嫁咗畀西約特蘭公爵丹尼爾親王，有兩個仔女
大仔：卡爾·菲臘王子（1979年5月13號 - ），全名Carl Philip Edmund Bertil，娶咗蘇菲亞·赫克維斯，生咗三個仔女
細女：馬德蓮公主（1982年6月10號 - ），全名Madeleine Thérèse Amelie Josephine，嫁咗畀基斯多福·奧紐爾，生咗三個仔女
另外，卡爾十六世同多位歐洲國家嘅現任王室成員有血緣關係：其中丹麥女王瑪嘉烈二世係佢表姐（卡爾十六世個老豆西博藤公爵，同瑪嘉烈二世個阿媽英格麗公主係兄妹關係）；前任希臘王后安妮-瑪麗係卡爾十六世個表妹（瑪嘉烈二世個細妹）；而薩克森-高堡-哥達王朝現任王室首領安德烈阿斯係佢表哥（阿媽施比拉公主個細佬腓特烈·約西亞斯個仔）。

個人生活
卡爾十六世同西爾維亞王后，響出席大女維多利亞王儲嘅婚禮上
卡爾十六世嘅興趣廣泛，熱心於環保、科技、農業、貿易同埋工業等等事務；另外佢同好多瑞典王室成員一樣，都對車情有獨鍾，其中佢最鍾意嘅一架車係Porsche 911s（佢同西維爾亞王后第一次影相嘅地方就係響呢架車入面）；另外佢仲鍾意Volvo PV444、 Ferrari 456M GT同埋AC Cobra 等等。
響2005年夏季，佢揸車時響北雪平發生交通意外。雖然並未有任何傷亡，但依然畀傳媒大肆炒作。
佢經常帶老婆出去外國睇夏季同冬季奧運，其中包括2014、2016同2018。

風俗店風波
2010年11月，卡爾十六世畀人爆出佢成日去風俗店同埋通姦（即同其他女人有性行為），由《Carl XVI Gustaf – Den motvillige monarken》爆料，響瑞典引起轟動；不過無耐風波就平息咗。
直到2011年5月，有人影到佢同另外兩個女人一齊裸體嘅相，有傳指同拳擊手兼性俱樂部負責人Mille Marković有關，響國內又一次引起討論。卡爾十六世發表聲明，話自己冇去過風俗店，更加話自己唔會因為咁而退位。但係佢嘅公信力因此而下跌，有人要求佢退位。響2011年嘅民望調查中，相比起醜聞之前，佢嘅支持度跌到去64%，少咗近44%。
2011年12月，報紙Expressen指出，個張裸體相其實係卡爾十六世響1976年同王后影嘅相，後嚟畀人改成兩個裸體女人，即係呢張相係畀人P圖咗嘅。而Mille Marković之前亦試過整啲新聞出嚟去嚇一位名人。
值得注意嘅係，賣淫響瑞典係合法嘅，但買春就係犯法嘅，即可以賣但唔可以買。

活動
卡爾十六世係世界童軍組織嘅名譽主席，成日參加國內外嘅童軍活動。佢亦會定期參觀世界童軍大露營。1981年，佢畀世界童軍組織頒發銅狼獎，紀念佢對童軍事業做出嘅貢獻。
佢同埋沙特阿拉伯前國王阿卜杜拉·賓·阿卜杜－阿兹兹·阿爾－沙地都係童軍和平使者。

銜頭
1946年4月30號ー1946年6月7號：瑞典嘅卡爾·古斯塔夫王子殿下
1946年6月7號ー1950年10月29號：瑞典嘅卡爾·古斯塔夫王子，賈姆特蘭公爵殿下
1950年10月29號ー1973年9月15號：瑞典王儲卡爾·古斯塔夫，賈姆特蘭公爵殿下
1973年9月15號ー：瑞典國王卡爾十六世·古斯塔夫陛下
雖然好多瑞典國王都叫「卡爾」，但其實佢地原名都唔係咁叫（就好似卡爾十四世約翰，佢原本叫尚ー巴堤斯特·伯納多特），好多時係國王自己揀嘅。